LT Europos Sąjungos oficialusis leidinys C 42/16

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2014/C 42/11)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„LIMONE DI ROCCA IMPERIALE“

EB Nr.: IT-PGI-0105-01152-04.09.2013

SGN ( X ) SKVN ( )

1. Keičiamos produkto specifikacijos dalys

—  Produkto pavadinimas — ☒ Produkto aprašymas —  Geografinė vietovė —  Kilmės įrodymas — ☒ Gamybos būdas —  Ryšys su geografine vietove —  Ženklinimas etiketėmis —  Nacionaliniai reikalavimai —  Kita (nurodyti)

2. Pakeitimo (-ų) pobūdis

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka nepaskelbti, pakeitimas —  Specifikacijos pakeitimas, dėl kurio nereikia keisti paskelbto bendrojo dokumento (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

Produkto aprašymas

Keičiama sulčių rūgštingumo vertė – vietoj mažesnės nei 5 proc. vertės nustatoma ne mažesnė nei 4,5 proc. vertė (4,5 g citrinų rūgšties/100 ml) Šis pakeitimas grindžiamas 2012 m. SGN „Limone di Rocca Imperiale“ populiarinimo kooperatyvo (it. Consorzio di Valorizzazione del Limone IGP di Rocca Imperiale) ir Regioninės žemės ūkio sektoriaus plėtros ir paslaugų agentūros (it. Agenzia Regionale per lo Sviluppo e Servizi in Agricoltura, ARSSA) atlikto tyrimo rezultatais. Palyginti su 2007 m. tyrimu, per kurį nustatyta šiuo metu rūgštingumui taikoma pamatinė vertė (mažiau nei 5 proc.), per šį tyrimą ištirta daugiau ir per ilgesnį laikotarpį paimtų bandinių. Iš 2012 m. atlikto tyrimo analitinių rezultatų paaiškėjo, kad dėl bendro gamtos ir auginimo veiksnių (temperatūros, kritulių kiekio, dirvožemio, fiziologinių veiksnių, tręšimo ir pan.), į kuriuos per ankstesnį tyrimą neatsižvelgta, poveikio vaisių rūgštingumas gali kisti. Todėl augintojams svarbu atitinkamai pakoreguoti produkto specifikacijoje nurodytą vertę.

Gamybos būdas

Reikėtų panaikinti nurodymus dėl augalų sodinimo atstumų ir tiek naujiems, tiek jau esantiems sodams nustatyti vienintelį su tankumu susijusį apribojimą – pagal jį viename hektare negali būti sodinama daugiau nei 700 augalų. Šis pakeitimas atliekamas atsižvelgiant į pokyčius citrinų auginimo sektoriuje ir į tai, kad naudojami nauji, mažesnį poveikį skiepams turintys poskiepiai, kurie po Citrus tristeza virus ligos sukeltų problemų pamažu pakeičia aitriųjų apelsinų poskiepius. Be to, nors ir nustatyta didžiausio tankumo riba, panaikinus su sodinimo atstumais susijusius reikalavimus, žemdirbiai augalus gali sodinti tokiu tankumu, koks geriausiai dera prie konkretaus dirvožemio ir naudojamų auginimo priemonių.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„LIMONE DI ROCCA IMPERIALE“

EB Nr.: IT-PGI-0105-01152-04.09.2013

SGN ( X ) SKVN ( )

1. Pavadinimas

„Limone di Rocca Imperiale“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Saugoma geografine nuoroda „Limone di Rocca Imperiale“ ženklinami tik Citrus Limun Burm. rūšies Femminello grupės veislių citrinmedžių vaisiai, kurie rajone žinomi kaip „Limone di Rocca Imperiale“.

Vartoti pateikiami „Limone di Rocca Imperiale“ vaisiai pasižymi tokiomis savybėmis:

— luobelės spalva – nuo žalsvos iki geltonos,

— vaisiaus forma – nuo pailgos elipsinės iki rutuliškos,

— dydis – nuo vidutinio iki didelio, tačiau citrinos ne mažesnės nei 53 mm,

— svoris – ne mažesnis nei 100 g,

— išorvaisyje daug eterinių aliejų, stiprių ir intensyvių kvapiųjų medžiagų, o limoneno kiekis sudaro daugiau nei 70 proc. bendro terpeninių angliavandenilių kiekio,

— minkštimas geltonos citrinos spalvos, beveik be sėklų,

— sultys geltonos citrinos spalvos, jų išeiga – ne mažesnė nei 30 proc., o rūgštingumas – ne mažesnis nei 4,5 proc. (4,5 g citrinos rūgšties/100 ml).

SGN „Limone di Rocca Imperiale“ gali būti ženklinamos tik „Ekstra“, „I“ ir „II“ prekių kategorijų citrinos.

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūninės kilmės produktams)

—

3.5. Specialūs gamybos veiksmai, atliktini nustatytoje geografinėje vietovėje

Visi citrinų „Limone di Rocca Imperiale“ auginimo ir skynimo etapai turi vykti nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

Vaisiai, kurie neparduodami iš karto po derliaus nuskynimo, gali būti laikomi žemoje temperatūroje. Laikymo temperatūra neturi viršyti 11 °C, ir vaisiai turi būti supakuoti per ne daugiau kaip 60 dienų nuo derliaus nuskynimo.

3.7. Specialios ženklinimo etiketėmis taisyklės

Pakuotės turi būti paženklintos etiketėmis, kuriose aiškiai įskaitomomis spausdintinėmis raidėmis turi būti nurodyta:

— pavadinimas SGN „Limone di Rocca Imperiale“ (pateikiamas didesnėmis raidėmis nei kiti etiketėje esantys užrašai),

— apačioje pavaizduotas logotipas,

— Sąjungos simbolis,

— prekių kategorija: „Ekstra“, „I“ arba „II“.

4. Glaustas geografinės vietovės apibūdinimas

SGN „Limone di Rocca Imperiale“ auginimo vietovė sutampa su Roka Imperialės komunos administracine teritorija.

5. Ryšys su geografine vietove

5.1. Geografinės vietovės ypatumai

Nors Roka Imperialės komuna yra Viduržemio jūros klimato zonoje, dėl specifinio kalvoto reljefo šiai vietovei būdingas ypatingas mikroklimatas, kuris itin palankus šiai kultūrai auginti ir vaisiams vystytis. Nuo šiaurės vėjų šią vietovę saugo vakaruose, šiaurėje ir pietuose esančios kalvos, tad čia pučia tik nuo jūros kylantis švelnus pietryčių vėjas. Gamtinė komunos aplinka kokybines produkto savybes dar labiau sustiprina. Vanduo yra pagrindinis citrinų auginimą ribojantis veiksnys. Šioje vietovėje per metus vidutiniškai iškrenta apie 600 mm kritulių. Krituliai čia pasiskirsto tolygiai, ypač rudenį ir žiemą, ir vidutiniškai – pavasarį, prasidedant augimo ciklui. Paskui šiuos augalus reikia laistyti. Laistymui naudojamas vandeningųjų sluoksnių, kuriuos maitina Polino masyvo vandenys, vanduo ir kiek mažiau – žiemą tekančių upelių vanduo.

5.2. Produkto ypatumai

Citrinos „Limone di Rocca Imperiale“ vertinamos dėl tokių savybių, kaip didesnės nei 30 proc. sulčių išeigos ir didesnio nei 70 proc. limoneno kiekio. Būtent jis ir kitos citrinų sudėtyje esančios kvapiosios medžiagos suteikia vaisiams stiprų ir intensyvų kvapą. Dėl šių savybių „Limone di Rocca Imperiale“ vaisiai išsiskiria iš kitų vietos, regiono ir šalies rinkoje esančių produktų.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Nuo XX amžiaus devintojo dešimtmečio pradžios gamybos vietovėje rengiama daug švenčių, per kurias siūloma paragauti iš „Limone di Rocca Imperiale“ pagamintų tradicinių vietos gaminių ir patiekalų. Citrinos „Limone di Rocca Imperiale“ šioje vietovėje gerai žinomos ir vertinamos – šis produktas naudojamas gaminant tradicinius patiekalus (o žievelė, turinti daug eterinių aliejų, ir sultys naudojamos norint patiekalams suteikti kvapo ir pabrėžti jų skonį). Gilias šaknis turinčias tradicijas, glaudžiai susijusias su šia vietove, rodo pirmas dvi rugpjūčio savaites Roka Imperialės komunoje vykstanti „Sagra dei Limoni di Rocca Imperiale“ šventė, kuri jau kelerius metus yra puikiausia proga paragauti šio produkto. Vaisių skleidžiamas stiprus ir ilgai išliekantis kvapas vartotojams asocijuojasi su Roka Imperialės vietove. Vartotojai palaipsniui jį pradeda išskirti iš kitų produktų ir dažniau renkasi. Be to, vietos gyventojai turi paprotį beveik per visas šventųjų globėjų dienas, muges ir kitas liaudies šventes mugių prekystalius papuošti „Limoni di Rocca Imperiale“ citrinų pintinėmis arba specialiomis kompozicijomis.

Šios citrinos nuo 2006 m. įtrauktos į Žemės ūkio, maisto produktų ir miškų ūkio politikos ministerijos tradicinių žemės ūkio maisto produktų sąrašą, o „Limone di Rocca Imperiale“ pavadinimas įsitvirtino ir pripažįstamas jau daugiau nei dvidešimt metų. Paprastai šis pavadinimas vartojamas ir šiam produktui gretimuose regionuose nurodyti – tai matyti iš šio rajono įmonių prekybos ir transporto dokumentų, taip pat parapijos dokumentų. Tai liudija ir žemės ūkio specialistų organizuojami susitikimai. Galiausiai verta prisiminti, kad šiandien „Limone di Rocca Imperiale“ citrinmedžių sodai yra labai įdomi Kozencos Aukštutinės Jonijos kaimo kraštovaizdžio dalis. Iš tiesų, Roka Imperialės komunos dalys, kuriose šios citrinos auginamos, vadinamos citrinų „Limone di Rocca Imperiale“ sodais.

Tai rodo, kad „Limone di Rocca Imperiale“ ir šią vietovę sieja stiprus kultūrinis, ekonominis ir su kraštovaizdžiu susijęs ryšys.

Nuoroda į paskelbtą specifikaciją

(Reglamento (EB) Nr. 510/2006 (4) 5 straipsnio 7 dalis)

Valdžios institucijos pradėjo nacionalinę prieštaravimų pateikimo procedūrą, paskelbdamos SGN „Limone di Rocca Imperiale“ pripažinimo paraišką 2013 m. liepos 16 d. Italijos Respublikos oficialiajame leidinyje Nr. 165.

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (http://www.politicheagricole.it), ekrano dešinėje viršuje spaudžiant nuorodą „Qualità e sicurezza“ (Kokybė ir saugumas), po to – „Disciplinari di Produzione all'esame dell'UE“ (ES nagrinėjamos specifikacijos).

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.

(4) Žr. 2 išnašą.